FØR-TILTRÆDELSESPAGT VEDRØRENDE ORGANISERET KRIMINALITET MELLEM MEDLEMSSTATERNE AF DEN EUROPÆISKE UNION OG ANSØGERLANDENE I CENTRAL- OG ØSTEUROPA OG CYPERN (Tekst godkendt af Rådet RIA den 28. maj 1998) (98/C 220/01)

Vi, justits- og indenrigsministrene i Den Europæiske Unions medlemsstater, der optræder som medlemmer af Rådet for Den Europæiske Union, i fuld forståelse med Kommissionen,

og

Vi, justits- og indenrigsministrene i ansøgerlandene i Central- og Østeuropa, herunder de baltiske stater, og i Cypern,

i det følgende benævnt henholdsvis »EU-medlemsstaterne« og »CØEL og Cypern«,

SOM MØDTES den 28. maj 1998 i Bruxelles,

SOM TAGER HENSYN til Den Europæiske Unions handlingsplan for bekæmpelse af organiseret kriminalitet, godkendt af Det Europæiske Råd i Amsterdam i juni 1997 (1), særlig henstilling nr. 3,

SOM UNDERSTREGER, at de begge lægger vægt på demokratiet, menneskerettighederne og retsstatsprincippet, og er klar over, at organiseret kriminalitet udgør en alvorlig trussel mod disse værdier, fordi den trænger ind i, inficerer og korrumperer den offentlige forvaltning, lovlig kommerciel og finansiel erhvervsvirksomhed og samfundet på alle niveauer,

SOM ANERKENDER, at mindst følgende forudsætninger skal være opfyldt for at muliggøre et effektivt samarbejde om retshåndhævelse samt et effektivt retligt samarbejde på såvel nationalt som internationalt plan:

- en politistyrke, som skal være organiseret således, at den har de fornødne beføjelser, et veluddannet personale og det tekniske udstyr, som er nødvendigt for effektivt at kunne bekæmpe kriminalitet

- et tilsvarende handlekraftigt retsvæsen, der arbejder på grundlag af moderne materielle og processuelle standarder

- et tilfredsstillende retsgrundlag med henblik på bekæmpelse af bestikkelse og en konsekvent anvendelse heraf

- de retshåndhævende myndigheder skal kunne bekæmpe organiseret kriminalitet, herunder narkotikakriminalitet og international våbenhandel, beslaglægge udbytte fra strafbare forhold og bekæmpe hvidvaskning af penge

- der skal afsættes tilstrækkelige midler til forebyggelse af narkotikamisbrug

- kontrollen med lovlig erhvervelse af våben skal skærpes,

SOM ER FAST BESLUTTET PÅ at samarbejde tæt om bekæmpelse af organiseret kriminalitet og andre former for grov kriminalitet, herunder menneskehandel og organiseret ulovlig indvandring,

SOM endvidere ER FAST BESLUTTET PÅ at forbedre det internationale samarbejde for at bekæmpe dette fænomen,

SOM HENVISER TIL Berlin-erklæringen fra september 1994, De Forenede Nationers nationale ministerkonference om grænseoverskridende organiseret kriminalitet i november 1994 og til de 40 henstillinger fra G7/P8-gruppen om bekæmpelse af grænseoverskridende organiseret kriminalitet af 12. april 1996, de 25 henstillinger fra G7/P8-gruppen, der blev vedtaget på ministerkonferencen om terrorisme den 30. juli 1996, og de 10 principper om bekæmpelse af højteknologikriminalitet, som blev godkendt af G8-gruppen den 10. december 1997,

SOM ERKENDER, at vi allerede er i færd med at udvikle en fælles opfattelse af, hvorledes organiseret kriminalitet skal bekæmpes, da vi alle har tilsluttet os internationale instrumenter af relevans for bekæmpelse af organiseret kriminalitet,

SOM HENVISER TIL drøftelserne om organiseret kriminalitet i andre internationale fora, f.eks. FN, som i øjeblikket drøfter muligheden af at udarbejde en FN-konvention om organiseret kriminalitet, på foranledning af Republikken Polen,

SOM ANERKENDER, at der allerede findes et samarbejde mellem vore myndigheder, og som ønsker at styrke det både umiddelbart og på længere sigt,

SOM med henblik herpå ØNSKER at fastlægge en pagt, der vil gøre det muligt at styrke det eksisterende samarbejde i før-tiltrædelsesperioden,

SOM TAGER I BETRAGTNING, at der er behov for, at CØEL og Cypern gennemfører EU's gældende ret, inden de tiltræder Den Europæiske Union,

ERKLÆRER FØLGENDE:

Princip 1

Vi bekræfter, at vi er fast besluttet på at samarbejde fuldt ud med henblik på bekæmpelse af alle former for organiseret kriminalitet og andre former for grov kriminalitet.

Princip 2

Vi noterer os med tilfredshed, at CØEL og Cypern har tilkendegivet, at de agter at vedtage og effektivt gennemføre den europæiske konvention om gensidig retshjælp i straffesager fra 1959 samt de internationale konventioner, der er nævnt i henstilling nr. 13 i Den Europæiske Unions handlingsplan til bekæmpelse af organiseret kriminalitet. Dette bør ske snarest muligt som fastlagt i henstilling nr. 13.

Idet det skal bemærkes, at vi alle har ratificeret visse af disse instrumenter, er de internationale konventioner, som er omhandlet i henstilling nr. 13, som følger:

- Den europæiske konvention om udlevering, Paris 1957.

- Anden protokol til den europæiske konvention om udlevering, Strasbourg 1978.

- Protokol til den europæiske konvention om gensidig retshjælp i straffesager, Strasbourg 1978.

- Konventionen om hvidvaskning, efterforskning samt beslaglæggelse og konfiskation af udbyttet fra strafbare forhold, Strasbourg 1990.

- Konventionen om gensidig bistand mellem toldforvaltningerne og protokollen hertil, Napoli 1967 (2).

- Overenskomsten om ulovlig transport til søs til gennemførelse af artikel 17 i FN-konventionen imod ulovlig handel med narkotika og psykotrope stoffer, Strasbourg 1995.

- Konventionen imod ulovlig handel med narkotika og psykotrope stoffer, Wien 1988.

- Den europæiske konvention om bekæmpelse af terrorisme, Strasbourg 1977.

Vi noterer os desuden med tilfredshed, at CØEL og Cypern agter at vedtage og håndhæve lovgivning, der vil sætte dem i stand til at ratificere de konventioner, der er nævnt i henstilling nr. 14 i handlingsplanen til bekæmpelse af organiseret kriminalitet, senest ved deres tiltrædelse.

Princip 3

Vi agter at samarbejde om udviklingen af centrale retshåndhævende og retslige myndigheder med ansvar for bekæmpelse af organiseret kriminalitet. Vi tænker navnlig på sådanne organer, som overvejes i henstilling nr. 1 (centrale nationale organer, der skal have ansvaret for at koordinere bekæmpelsen af organiseret kriminalitet), nr. 19 (centrale nationale kontaktpunkter til udveksling af oplysninger), nr. 20 (tværfaglige integrerede grupper på nationalt plan) og nr. 21 (et europæisk kontaktnet for retsvæsenet) i handlingsplanen til bekæmpelse af organiseret kriminalitet.

I overensstemmelse med den relevante nationale lovgivning vil disse organer også medvirke til at fremme:

- hurtigt og effektivt internationalt samarbejde om retshåndhævelse og retligt samarbejde i relation til bekæmpelse af organiseret kriminalitet, og

- national koordination af indsatsen til bekæmpelse af organiseret kriminalitet.

Vi agter at underrette Generalsekretariatet for Rådet for Den Europæiske Union om alle kontaktpunkter, der oprettes i overensstemmelse med henstilling nr. 19 i handlingsplanen, og Generalsekretariatet vil udsende oplysninger herom til alle berørte parter.

Ud fra den betragtning, at koordinering af efterforskningen er afgørende for, at bekæmpelsen af organiseret kriminalitet fører til et positivt resultat, finder vi det ønskeligt at overveje at nedsætte tværfaglige integrerede grupper på nationalt plan som nævnt i henstilling nr. 20 i handlingsplanen vedrørende organiseret kriminalitet, idet vi fuldt ud respekterer de forfatningsmæssige strukturer i hver enkelt stat. Vi agter at tilrettelægge møder mellem sådanne grupper af og til med henblik på drøftelse af fælles strategier og aktioner, eventuelt med bistand fra Europol.

Vi er enige om, med bistand fra Europol, at udvikle en fælles årlig strategi for at indkredse de i henseende til organiseret kriminalitet mest signifikante trusler, som er fælles for alle parter. Med henblik herpå vil hvert rådsformandskab tilrettelægge møder, hvor denne årlige strategi udvikles og revideres; det vil være hensigtsmæssigt, om denne strategi kunne bygge på de erfaringer, der er gjort med Den Europæiske Unions årsberetning om organiseret kriminalitet. CØEL og Cypern er rede til at besvare det spørgeskema, som EU har udarbejdet med henblik herpå, og de vil på passende vis blive holdt underrettet om arbejdet i Rådets kontakt- og støttenet samt om arbejdet i Europol.

Princip 4

Vi understreger betydningen af et tæt samarbejde i spørgsmål vedrørende hurtig og effektiv udveksling af oplysninger med henblik på efterforskning og gensidig retshjælp samt vedrørende operationel støtte og støtte til efterforskning.

CØEL og Cypern vil overveje indbyrdes og med Den Europæiske Unions medlemsstater at oprette kontaktpunkter med henblik på retligt samarbejde for gradvis at indarbejde dem i Den Europæiske Unions kontaktnet.

Princip 5

Vi tillægger det stor betydning, at der sker gensidig udveksling af oplysninger om retshåndhævelse, men fastholder, at personoplysninger fortsat skal beskyttes. Udveksling af efterretningsoplysninger bør ikke blot foregå som led i udvekslingen af oplysninger i forbindelse med efterforskning, men også med henblik på at indsamle og formidle oplysninger med sigte på udvikling af langsigtede strategier.

Vi er klar over betydningen af at indsamle oplysninger om forbrydergrupper, og om hvor disse befinder sig, til støtte for en effektiv analyse.

Vi understreger vigtigheden af at sikre, at enhver udveksling af oplysninger sker i overensstemmelse med de relevante regler for beskyttelse af personoplysninger, navnlig Europarådets konvention om beskyttelse af det enkelte menneske i forbindelse med elektronisk databehandling af personoplysninger af 28. januar 1981. Vi noterer os med tilfredshed, at CØEL og Cypern agter at ratificere denne konvention så hurtigt som muligt, hvis de ikke allerede har gjort det.

Vi understreger nødvendigheden af at give følsomme oplysninger fra andre lande den bedst mulige beskyttelse. Det henstilles til de kompetente myndigheder i alle deltagende lande, at de rådgiver hinanden om kravene vedrørende videregivelse af information under retlige og administrative procedurer og på forhånd drøfter eventuelle vanskeligheder, der kan opstå som følge af disse krav. Vi finder i denne forbindelse, at den fremsendende stat bør kunne stille betingelser om beskyttelse af følsomme oplysninger, som skal overholdes af den modtagende stat, før den træffer afgørelse om at fremsende dem.

Princip 6

Vi anser gensidig praktisk bistand i forbindelse med efterforskning og gennemførelse af aktioner for at være af stor betydning.

Denne gensidige praktiske bistand kunne omfatte:

- bistand til uddannelse og udstyr

- fælles efterforskningsvirksomhed og særlige operationer, eventuelt med bistand fra Europol

- fremme af grænseoverskridende samarbejde om retshåndhævelse og retligt samarbejde for så vidt angår langsigtet efterforskning og kortvarige operationer, navnlig ved hurtig udførelse af de relevante anmodninger og logistisk støtte i forbindelse med grænseoverskridende samarbejde

- udveksling af retshåndhævelsespersonale og repræsentanter for retsmyndighederne med henblik på praktikophold i forbindelse med efterforskning, der har relation til vores lande.

Vi understreger relevansen og effektiviteten af teknikker såsom elektronisk overvågning, undercover-virksomhed og kontrollerede leverancer. Vi agter at fremme det internationale samarbejde på disse områder under fuld iagttagelse af implikationerne for menneskerettighederne.

Princip 7

Vi lægger stor vægt på bi- eller multilaterale fælles retshåndhævelsesprojekter. Denne samarbejdsform bør særlig anvendes på de områder inden for organiseret kriminalitet, hvor der er fælles grænseoverskridende problemer, og den bør bygge på den projektbaserede fremgangsmåde, som Rådet for Den Europæiske Union gav sin tilslutning til på samlingen den 4. december 1997.

Vi er klar over behovet for om nødvendigt, og i overensstemmelse med de relevante resolutioner vedtaget af Rådet for Den Europæiske Union, at oprette og gennemføre programmer til beskyttelse af vidner og personer, der samarbejder med domstolene, og for at parterne bistår hinanden med henblik herpå, navnlig ved at gøre det muligt, efter fælles overenskomst, at acceptere ovennævnte personer i vore lande.

Princip 8

Vi understreger betydningen af Europol som forum for udveksling af oplysninger og med henblik på tilrådighedsstillelse af analyseekspertise og operativ støtte, også med tiden til CØEL og Cypern.

CØEL og Cypern agter derfor snarest muligt at træffe de nødvendige forberedelser, som kan sætte disse lande i stand til at tiltræde Europol-konventionen ved tiltrædelsen af EU og oprette de nødvendige nationale enheder.

Vi noterer os med tilfredshed, at CØEL og Cypern allerede er i færd med at tage kontakt med Europols Narkotikaenhed, og vi bifalder dette initiativ; vi noterer os endvidere, at disse lande, når Europol-konventionen er trådt i kraft, agter at påbegynde forberedelserne til formelle aftaler efter vedtagelsen af denne pagt, særlig med henblik på udstationering af forbindelsesofficerer i Haag. Rådet for Den Europæiske Union og Kommissionen agter at bistå CØEL og Cypern med at påbegynde oprettelsen af de nødvendige nationale enheder og fremme finansieringen via relevante fællesskabsprogrammer i overensstemmelse med de regler, der gælder herfor.

Princip 9

Med henblik på hurtig og effektiv udførelse af retsanmodninger mv. har vi med tilfredshed noteret os, at CØEL og Cypern er rede til at afgive en erklæring om de bedste resultater i overensstemmelse med den fælles aktion om god praksis i forbindelse med gensidig retshjælp i straffesager (3), vedtaget af Rådet den 29. juni 1998.

Princip 10

For at modvirke, at lovovertrædere udnytter forskelle i vore retssystemer, som kan føre til, at der opstår tilflugtssteder, understreger vi betydningen af en snarlig ratifikation af Den Europæiske Unions udleveringskonventioner fra henholdsvis 1995 og 1996, som er udarbejdet i EU-regi; desuden bør CØEL og Cypern vedtage lovgivning, der sætter disse lande i stand til at tiltræde disse konventioner ved deres tiltrædelse af Den Europæiske Union. Vi påpeger i denne forbindelse, at det er vores agt i det mindst mulige omfang at gøre brug af disse konventioners mulighed for at tage forbehold. Vi vil sikre effektiv anvendelse af »aut dedere aut judicare«-princippet.

Princip 11

De muligheder, som de forskellige programmer såsom Phare og Meda samt de relevante særprogrammer inden for retlige og indre anliggender, som f.eks. Oisin, Grotius, Stop, Odysseus og Falcone, giver embedsmænd ved de retlige og retshåndhævende myndigheder, bør udforskes yderligere. Især bør uddannelse stimuleres med henblik på tilvejebringelse af fuld forståelse for fænomenet organiseret kriminalitet samt vurdering og forbedring af de metoder, der anvendes til bekæmpelse heraf. I uddannelsesøjemed vil relevante uddannelsesmoduler - f.eks. de moduler, som udvikles af Sammenslutningen af Europæiske Politiskoler og -akademier (AEPC) - kunne anvendes.

Princip 12

Vi finder, at korruption, rettet mod både borgere samt private og offentlige institutioner, er en af de største trusler for vore samfund. Vi understreger derfor behovet for i fællesskab at udvikle en global politik til bekæmpelse af korruption under enhver form. Med henblik herpå vil vi tilrettelægge regelmæssige konsultationer sammen med de relevante organer i Rådet og Kommissionen, når sådanne politikker udvikles, og EU-medlemsstaterne vil bestræbe sig på at knytte CØEL og Cypern til denne indsats.

Princip 13

Vi er enige om, at det med henblik på bekæmpelse af hvidvaskning af penge er nødvendigt med fuld gennemførelse af de 40 FATF-henstillinger, af Rådets direktiv 91/308/EØF af 10. juni 1991 om forebyggende foranstaltninger mod anvendelse af det finansielle system til hvidvaskning af penge (4) og af konventionen af 1990 om hvidvaskning, efterforskning samt beslaglæggelse og konfiskation af udbyttet fra strafbart forhold.

Det er vores agt at oprette efterretningsorganer for økonomisk kriminalitet i overensstemmelse med Egmont-Gruppens definition, som lyder »Et centralt, nationalt organ, der er ansvarligt for at modtage (og alt efter, i hvilket omfang det har tilladelse hertil, anmode om) og analysere indberetninger vedrørende økonomiske oplysninger samt for at videregive disse til de kompetente myndigheder, når

i) der foreligger mistanke om, at der er tale om udbytte fra et strafbart forhold, eller

ii) oplysningerne er krævet i henhold til nationale love eller administrative bestemmelser med henblik på bekæmpelse af hvidvaskning af penge«.

Princip 14

For at forbedre det eksisterende samarbejde mellem EU-medlemsstaterne, CØEL og Cypern bør vi gøre bedst mulig brug af vore forbindelsesofficerer og retsembedsmænd, og vi understreger det ønskelige i at udbygge disse ordninger.

Princip 15

Vi overdrager gennemførelsen af denne pagt som gengivet i ovenanførte principper til en gruppe bestående af medlemmerne af Rådets Tværfaglige Gruppe, der med henblik herpå udvides til at omfatte eksperter fra CØEL og Cypern. Pagten skal gennemføres på grundlag af følgende væsentlige elementer:

- med EU's handlingsplan til bekæmpelse af organiseret kriminalitet som udgangspunkt at arbejde på at identificere og imødegå den trussel, som udgøres af international organiseret kriminalitet

- regelmæssig overvågning og evaluering af udviklingen for så vidt angår bekæmpelse af organiseret kriminalitet i ethvert af vore lande og, hvor det er relevant, fastlæggelse af prioriteringerne for hvert enkelt land. Denne overvågning og evaluering vil finde sted som kollektive evalueringer udført af eksperter fra medlemsstaterne og Kommissionen inden for rammerne af udvidelsesprocessen og de hertil knyttede aspekter vedrørende retlige og indre anliggender

- planlægning, gennemførelse samt fælles evaluering af projekter - med deltagelse af Europol hvor det er relevant - til bekæmpelse af organiseret kriminalitet med henblik på bl.a. at identificere områder, hvor der med fordel vil kunne ydes teknisk og finansiel bistand til CØEL og Cypern som led i deres forberedelse til medlemskab af EU.

Udfærdiget i Bruxelles, den 28. maj 1998.

På Rådets vegne

J. STRAW

Formand

(1) EFT C 251 af 15.8.1997, s. 1.

(2) Det bemærkes, at denne konvention ikke er åben for undertegnelse for ansøgerlandene.

(3) EFT L 191 af 7.7.1998, s. 1.

(4) EFT L 166 af 28.6.1991, s. 77.